
Hegyi Csaba, DLA, adjunktus
Festményemet nyáron készült fotók alapján készítettem, aminek témája családi nyaralás. Tapasztalataim alapján úgy válogattam a fotókat, hogy azok megfesthetőek legyenek. Több vázlatot és a témában hasonló munkákat készítettem, mielőtt elkezdtem megfesteni a pályázott festményem.
Vázlataim alapján felskicceltem a lealapozott vászonra a kompozíciót, majd utána álltam neki a festésnek. A munkámon csak egy figura szerepel, méretei 165x116 cm. Itt a vászon legnagyobb felületén az ég és a föld jelenik meg. Először az ég színét kevertem ki és vittem fel, majd a víz és a homok felületét festettem meg, kihagyva a figura kontúrjain belül.
A homok színe a legintenzívebb a képen, ugyanis szinte a naptól világít a fehéres, sárgás, néhol szürkésebb árnyalatú felület, rajta jelenik meg a figura árnyéka sötét szürkés-barnás színekkel. Ez a vetett árnyék a festmény legsötétebb tónusa. A figurán először a legvilágosabb tónusokat vittem fel, majd a vetett árnyékokat és így haladtam fokozatosan, míg el nem nyerte végső formáját és színeit.
Körülbelül egy hétig dolgoztam a figurán és a rajta lévő ruhán és kalapon. Ezt a festményemet három hétig készítettem.




